
O Volapükaflens Valöpo! 


Benö! Hitüpavakens suno obinons in paset, e mödikans 
oprimons ventüris nulik in juls, nivers e voböps difik. 


Egetob potakadi de flen Jean-Claude Caraco, kel vakenom nilü 
zif Angers in Fransän. -In zif at topon kased gretik zänodatimädik, kö 
padajonädons tapods züldeg, kels magodons Paokalüpi fa hiel Yohan 
Saludik. Mu nitedik! Danö! 


Id egetob glidis se Suomiyän de flen nulik votik, sevabo hiel Kari 
Mallat. Lödom fagotü milmets foldeglul de zif Tampere sulüdü län. 
Pūks binons löfäl omik. 1 dalilom radionastajonis foginänik ad plägön 
pükis difik. Plidomöv ad getön penedis de Volapükaflens votik. Ladet 
oma binon : Pappilankuja 3 as. 28, FIN-37500 — Lempäälä, Suomiyän. 


Su pads zänik gasedila at otuvols lartügi fa flen John Redgwell. 
Jenöfo no binon lartüg kösömik, bi ninädi esumob se pened, keli 
esedom obe enu. 


Flen Redgwell elärnom Volapüki bü muls za degtels. Anu 
eprimom ad tuvön fikulis anik, e lartüg at dajonon onis. Reidolsös, 
begö! ninädi lartüga kälöfiko. Plidolsöv-li ba ad tuvedön säkädi(s) omik 
bal/tel? Kanol u penön obe lä ladet löpik, u sedön obe penedi 


leäktronik lä : rmidgley@onetel.com. 


Valikosi Gudikün Oles ed Olikanes 


Li 

VOLAPÜK BINON SO KOMPLITIK! 
Fa hiel John Redgwell 





Tuvob, das Volapük, pos donatid, vedon ai komplitikum. 
Säkäds gretikün, pro ob, binons defomamavöds me foyümots e 
poyümots; jinos obe komplitikum ka in Sperantapük. 


Lised poyümotas su pad lätik Vödabuka ela Cherpillod 
(Võdabuk Volapük -— Sperantapük e Sperantapük- 
Volapük/Büköp La Blanchetière) jonon sökölosi:- 


-äd = universala konkretajho (dabinot valemik) 
-et = partikulara konkretajho (dabinot patik) 
-od = ghenerala konkretagho (dabinot komunik) 


Plän nonik palofon tefü dif bevü ons. Esteifülob ad tuvön difis 
bevü ons se lartügs in gasedil, ab mutob koefön, das lölo 
kofudob in tef at! 


Din votik kofudik binon, das lautans anik gebons poyumoti, 
ven el Cherpillod gebom fomi stabik, samo: fefo/fefiko. Sam 
votik tefon lartügi fa hiel Johann Schmidt, kel gebon värbi „küpön” 
(nen poyümot). Too el Cherpillod komandom värbi „küpetön” (ko 
poyümot). Vöd tefik in netapüks binon : to notice, remarquer, 
bemerken. Foms bofik verätikons-li? 


Säkäd votik pro ob binon : „utan.” In vödabuk okik, el 
Cherpillod bepenon fomi at : „tiu (homo), kiu. . . (= pösod et, 
kel). In tefat, „utan, kel” sinifon : tiu, kiu kiu (= pösod, kel kel)? 
Givolös obe, begö! Sami balugik geba verätik vöda. 


In lartüg tefü pron latinik (VI:45:2004) no kanob suemön 
stuki seta : „Teltons saidiko papronons as vokatis vifiko 
paspikölis.” Bi vöds „vokat” e paspiköl” demons „teltons,” kikodo 
no pubons-li in plunum nominatifa? 

Tefü bagaf tiädü : „Nögs Riskädik” (VI:48:2004) no söton-li 
vöd : „logasanans” binön ,„logisanans” ma el Cherpillod? 


I su pad ot in bagaf : Tavienvitüraklinians Nepuböl, bükoy vödi 
„benädatüp” (lien telid). Cedob, das binos bükapök, bi värb, kel foon 
vödi at binon loveädik — sekü atos, vöd söton binön : „benädatüpi”. 


In gasedil yulula (VII:50:2004, bagaf velid) reidoy : „äpübon 
timapenädi lönik.” Binos-li i bükapök? No söton-li vöd balid binön : 
äpübom”? 


Dönu in gasedil yulula (Rel Verik, VII:51:2004, bagaf kilid, lien 
telid) penetob : „feitons odis.” Ma el Cherpillod „feitön” binon 
neloveädik. No sötos binön seko : „befeitons odis”? 


Ad kobükön magädis büik oba dö Volapük, lobul tefü datuv 
püka bevünetik, kel jenöfo jäfidon, söton pagivön ele Martin Schleyer, e 
no ele Ludovik Zamenhof. 


Do el Zamenhof edunom püki, kel binon fasilikumo lärnoviki, e 
kel eplöpon plu ka Volapük, too te efövom tikamagotis ela Schleyer ed 
efasilükom onis ad jafön püki, kel binon gebovik fa pösods kana 
pükavik zänedik. 


Prinsips staböfik ye pükistuka, sevabo: sit fo- e poyümotas äsi 
geb vödema pükas liföl, äbinon tikamagot ela Schleyer. Speranta- 
pükans no mutons glömön atosi! 


£ e ke eRKWgWDK 
FIKUL NONIK ... 
Ün del seimik, man ekömom lü ob ed esagom: 


„Sevol-li, kiöp topon län, in kel mens libons? 
„Lesi!” egespikob, „ya stanol su glun läna at !” 

DRED NÜMA DEGKIL 


Ünü mul pasetik, del degkilid äbinon tü fridel, ab sötobs-li 
pakudön tefü utos, kel kanosöv jenön tü del at bo neläbik? 


Benö! Mens anik no kanons vitön kudi - sufons de dred netikälik 
nüma degkil, äsi de fridel, ven binon del degkilid mula. Tikälastad somik 
panemon triskaidekaphobia (= dred nüma degkil) e mens ai mödikum 
klienons lü dred at. 


El triskaidekaphobia binon notodot sanavik, kel bepenon tikälastad 
bisarik. Bevü mens, kels äsufons oni, binoms el Napoleon äsi presidan büik 
Tatas Pebalöl, el Franklin Roosevelt. 


Jino, if num lotanas pë lefided ärivons nümi degkil, - el Roosevelt 
övüdom sekretan oka ad komön, ad mekön nümi degfol leigik. 


Greta-Britän | dilodükon lukredi ot. Ma säkablog calöfik Britänik, 
41% menas edasevons, das päkudons tü fridel, del degkilidg, ab 4% menas 
jenöfo ädredons oni. 


Samo, fridel, del degkilid, letupon kötetadisinis in malädanöps, bi 
malädans mödik refudons ad pakötetön tü del et. 


Ab kikodo cedoy-li nümi degkilid neläbiki? 


Kods, kels moboy ninädon jenöfoti, das el Kristus äbinom lotan 
degkilid pö Säned Saludik - e päkrudom tü fridel. Jenavo, fridel äbinon ai del 
peresärföl ad cödetadeids. 


Nüm degkil I labon nebuädi, das sökon onu pos nüm degtel, kel suvo 
pagebon ad grup dinas. Dabinons muls degtel ün yel, mals degtel zodiaka, 
gods degtel Lümpäna, tributs degtel Yisraelän, e paostolans degtel. 


Jenots ün paset no eyufons ad muifükön dredanis nüma degkil. Bal 
samas famikün badas nüma degkil binon flit fätik raketa nemü Apollo 13, kel 
pälejedon tü del degkilid prilula tü düp 13.13 (düp topik) su lejedöp kildegzül. 
(Sevabo: kilna degkil). 

Sinafans at, konot hikelas päkonon in bioskopafilm ko hidramatan 
famik Tom Hanks, päfimons in leval pos splod loxinacuba e töbo äkanoms 
getävön lü tal. 


Dü yeltums, nafs mödik vola no änafons tü fridel, del degkilid. Ün yel 
1931, tävans kudik, bevü kels äbinons hiel Charlie Chaplin, kels idisinons ad 
lüvön pofi New York vegü Liverpool (Linglän) sul naf “Mauretania” tü fridel, 
del degkilid, äkobikons ad protestön. Käpten fino äbaicedom ad nafön te 
pos zeneit. 


Nafans lukredik memons ai glifis dismelabot nemü “Montclare” - kel 
ün paset pänemon “el Yonas Nafema.” Tü dels degkilid sököl fridela, 
äglunikon in Kanäd ela Suez, bloköl oni dü düps teldegfol, e ti ädoniopubon 
dis vat ven älivikon de tränanafils in Kanäd. 


Noetoyös deli degkilid novula, yela 2026. Ma Profäsoran Von 
Foerster (Niver di Illinois in Tats-Pebalöl), fridel et patik obinon mu neläbik 
pro valans. Kredom, das del et obinon Godacödetam Lätik. 


Esagom: “Tü del et, mens podeipedons, bi pöpam menik usvelädon 
jüs nenfin. Jenöfo no oreton spad saidik su tal.” 


Profäsoran at, kel ekalkulom valikosi su nünöm, e kel esagom, das 
ojenon tü fridel, del degkilid, büosag okik dö Godacödetam Lätik, binon te 
fäd, ab no oyufos repüti dela. 


Dabinon igo Sog pro utans, kels dredons nümi degkilid in zif New 
York, kel givon limanes soga delabuki, kel bükon dödelis tel pla fridel, del 
degkilid. Komipoy ad slüdön lotidöpis in New York ni ad nümön teadi 
degkilid, ni ad labön cemi degkilid - e jünu, plu ka lotidöps teldeg ya 
ebaicedons ad dunön osi. 


Yel 1998 äbinon yel badik pro utans, kels dredons nümi degkil. Yel 
et äbinon yel ze seledik, ünü kel fridel, del degkilid, äjenon kilna. Yel alik 
labon nemu frideli bal ko del degkilid, ab ünü lölets alik yelas kaleda obsik, 
kels dulons dü yels teldegjöl, binons yels fol, kels labons kilis onas. 


In cifazif Paris tuvoy fikulis gretik ad tuvön domi ko nüm degkil, bi no 

dabinons. E Litaliyänans no vilons nümi at in Tataloter läna. 


Ye no kulivs valik äcedons, das nüm degkilid äbinon neläbik. In kulivs 
Kältik e Germäniks, älecedoy, das nüm at äbinon i veütik i saludik. 
Hebreyans äcedons (e cedons osi anu) das lifayel degkilid binon tim ad 
nentütikön, keli zeloy anu me els Bar Mitzvah e Bat Bitzvah. Kaleds 
Mayavanas e Laztekanas id älabons tüpi gönik degkilid. 


In Brasilän, fridel, del degkilid binon del magivik, bi binon zäl ela 
Macumba - migot relas e ritulas büröletiks. 


Statits jonons, das dred dela degkilid binon pluuneplu nenkodik. 
Pladulan pro Surasog in Reigän Pebalöl, kel labon plu ka flageds 900.000 a yel 
kodü mijenots, sagom: “Jinos, das del at no difon de dels votik, do surans 
anik obas no baicedons tefü atos.” 


® 


GESPIK 
O söl redakan! 


Tefü lartüg fa flen John Redgwell in Vög Volapüka (gustul yela 
2004, “Menefe bal pükis bevünetik ömik” su pads 24-25), ärefudom 
püki latinik, (do binon kleiliküno nennetik) as pük bevünetik, bi binon 
fikulik ad lärnön e kipädön. 


Pük latinik, paspiköl adelo, labon netäli nonik. Glüg lüvon oni, 
sodas labon reli nonik. Kiöpo dabinon bolit onik? Kanoy i kanitön dö 
literat, dö vönaoloveikod, dö jön, dö lif laidüpik dü yeltums mödik, 
dö latin - vul Yuropa adelik. 


Kodü atos, e kodü stad primaleodik sperantapüka, dabinons te 
püks tel bevünetik pötik in vol - sperantapük e latin. 


Valikosi Gudikün Volapükanes Valöpo sedom hiel Brian R. 
Bishop. (Cifal Volapükamufa). 

ÄL / SUI / TÒ 


Sevol-li ad verätiko gebön präpodis löpik? Ad blöfön osi, 
reidolös konotili sököl, täno nüpladolös präpodi tefik ini spadil vü 
kläms:- 


Lödobs ( ) Berlin. Dom obsik binon ( ) sulüd. Jimatan 
golof aldeliko ( ) süt ad visitön selidöpis. Plidob ad vegön lü 
zänod lezifa. ( ) top at kanoy logon bumis nitedik. Dom obsik 
binon nulädik. Yan fidacema dugon ( ) sälun. Ab enu 
elabobs fikulis ko puls badöfafredik, kels epenoms vödis badik 
( ) gadamön. Domadil, keli gebobs suviküno binon (  ) 
nolüd; sekü atos, no kanobs küpedön ai gadi, kel binon (  ) 
sulüd. Puls at suvo | gramoms ( ) mön ad favükön obis. Ün 
del semik, balan omas efalom ( ) glun. Binobs famülans 
nätimik; visitobs alvigiko röletanis, kels lödons in zifil ( ) fagot 
milmetas vel. ( ) topäd at logoy domilis boadik mödik. 


KONOTIL GUSTULA 
(Vöds verätik pubons me tonats slobik) 


Enu flen obik nemü Robin äspatom ve flumed /ü dom oka. Fät ai 
äjinon binön ta om. Süpo elogom cili in vat, kel ävokädon lü 
yuf. Lo dinäd at, erönom vifiko, ta vil oka, ed ebunom ini vat 
dibik. Nif äsmeton /o sol, ab vat äbinon mu koldik. Ädredom 
vemo. Änepluom /o fat okik demü kurad. Fino erivom cili, kel 
ädremon sekü kold. “Lü jol kinik mutobs-li svimön,” esagon cil. 
“Lü jol detik,” egespikom el Robin. Äsvimons nämiko ta vefs, e 
fino erivons joli. Estutons ta mön ad takädön. Poso ägolons ve 
mön /ü dom ela Robin, kö äbinon vamik. Flen oba äbinon 
sapan /o säkäds somik. 

NUNILS SE VOL LÖLIK 
NIMÜL KINIK! 


Man äprotestom posä poldan ärefudom ome ad spatükön nimüli oma 
ve spataveg in zifil Split (Kroasän). Ab -nimül omik äbinon boso 
nekösömik - äbinon tor vetü touns bal e laf. „lf dogidalabans dalons 
spatükön nimülis okas su spataveg, kikodo no dalob-li blinön id eli 
Zeco, kel binon nimül oba?” äprotestom hiel Mark Skopljanac. Posä 
iproiboy ome ad spatön ko lödans klotugik ela Split, el Zeco ämuton 
spatön su melajol nilik. 


NÜBREIKAN IN BED 


Gamapär in tat di Oklahoma (Tats-Pebalöl) ägalikon ad tuvön, das 
pibetifon - e das nübreikan äbinom in bed ona! Poldan äsagom, das 
hiel Dan Johnson inügolom ini dom in zifil Ardmor in döl lebrietik, ed 
äsukom dinis ad tifön, ven isuidikom sui bed. Atos igalükos gamapäri 
slipöl, e himatan itelefonom poldabüri. 


PÖK JERIK 


Vom se Sulüdafrikop pöko ästeigof ini parköpatiman könädi goldik 
bäldotü yels tum völadü pouns mältum du ädunof remotis oka nen lün. 
Anu ebegof cifodanis zifa Cape Town, das steifons ad tuvön pro of eli 
Kruger at. 


FAL LÄBIK 


Vom, kel älödof in klinig privatik in zif Barcelons (Spanyän) äfalof se 
fenät su tead lulid kliniga - ab äfifalof sui klotajain, ed älifof! 
Filakomipans äsetiroms ofi se klots. Te äsufof lögi pebreköl: Pladulan 
filakomipanefa äsagom: „Binof vom bäldik; binos stunidabik, das no 
peviodof mödikumo.” 


